
LOUISA HEATON

Landsbylegen

Miniserie: Fastlegene i Greenbeck Village


De har brent seg før, men når de små frøene av kjærlighet begynner å spire på arbeidsplassen, blir det vanskelig å motstå lykken. Møt legene og sykepleierne som fortjener å finne kjærligheten i miniserien Fastlegene i Greenbeck Village. Dette er del en. 

Louisa Heaton bor på Hayling Island, Hampshire, med ektemannen, fire barn og en liten dyrepark. Hun har hatt flere jobber innen helsesektoren, nyligst fire år hos nødnummerets kommunikasjonssentral. Når hun ikke skriver, liker Louisa å gjøre andre kreative ting som lesing og quilting, vanligvis istedenfor de tingene hun burde gjøre!


Til Sheila H og Sheila C


1 

Greenbeck Village ønsker forsiktige sjåfører velkommen

Vennskapsby med Vebnice i Kroatia

Doktor Stacey Emery smilte da hun kjørte forbi skiltet og kastet et kort blikk i bakspeilet. Sønnen Jack kikket ut av vinduet på et jorde fullt av sauer og nye lam. «Nå er vi her!» strålte hun og håpet at han skulle smile og vise entusiasme over flyttingen. Men han møtte ikke engang blikket hennes.

Hun var bekymret for ham. Flyttingen til Greenbeck skulle være svaret på alle deres problemer og bekymringer. En ny start.

Hun hadde vokst opp i Greenbeck hadde mange gode minner derfra. Hun kunne ikke huske en eneste gang hun ikke hadde vært lykkelig. Det hadde alltid vært sommer. Solskinn … varme i ansiktet. Blomster. Lek med venner.

Hun hadde plukket bjørnebær og stikkelsbær fra ville busker. Vært på epleslang hos Merrymanʼs Orchard. Husket på en huske som hang over bekken. Padlet barbeint i vannet og lett etter stingsild.

Bortsett fra da hun mistet foreldrene sine, kunne Stacey ikke huske en eneste gang hun ikke hadde smilt. Og det var nettopp det hun ville gi Jack.

Hun kunne ikke huske sist han hadde vært ordentlig lykkelig. Virkelig ledd. Virkelig nytt å være en liten gutt.

Hun var desperat etter å oppleve at Greenbeck og besteforeldrene skulle utøve magien sin på nytt.

Men hun hadde vært borte så lenge. Hun håpet og ba til Gud om at landsbyen på en eller annen måte hadde ignorert tidens gang og fortsatt var akkurat slik hun husket den.

Hun kjørte forbi de eldgamle ruinene av Castle Merrick, et sted hun ofte hadde drømt var fylt med spøkelser. Nå var slottet fredet, og hun kunne se turistene strømme til. Det siste gjenværende tårnet kastet skygge over veien som brått svingte for å føre dem gjennom skogen. 

Et veiskilt opplyste at den øvre fartsgrensen gjennom Greenbeck var 30 kilometer i timen, så hun sakket farten og var glad for å kunne se seg rundt og gjøre seg kjent med et sted hun ikke hadde sett på lenge.

De få besøkene hun hadde rukket, hadde vært altfor korte. Helger her og der. En gang for å presentere besteforeldrene for eksmannen Jerry. En annen gang etter at Jack ble født.

Besteforeldrene hennes, Genevieve og William Clancy, var så stolte av henne. De hadde støttet henne og heiet på henne da hun søkte seg inn på medisinstudiet på universitetet, og vinket til henne da hun fra Greenbeck for å reise helt til Edinburgh. 

Så mye hadde skjedd. Så mye hjertesorg. Så mye smerte. Og ikke en eneste gang hadde de vært formanende. Kjærligheten de følte for henne var evig og tilsynelatende ubrytelig.

Det var det de begge trengte. Besteforeldrene visste om Jacks problemer. De kjente til Staceys fortvilelse. Og da de sa til henne: «Kom hjem. Det er plass til Jack på Greenbeck Juniors. Vi har allerede sjekket …» visste hun innerst inne at det var det rette å gjøre. Det var på tide å komme hjem og bli helbredet, til tross for minnene som hindret henne i å gjøre det. Hun hadde mistet foreldrene sine her.

Veien førte henne gjennom hjertet av Greenbeck, forbi landsbyens grøntområde, der små familier stod ved dammen og matet ender og et svanepar. Hun smilte og husket de mange timene hun hadde brukt på akkurat det samme. 

«Se på alle endene, Jack!»

Han lagde en uinteressert lyd og strammet grepet om bamsen Grover, kosedyret han hadde hatt siden han var baby. Grover var litt slitt nå. Stacey hadde mistet tellingen på hvor mange ganger hun hadde sydd ham og reparert poter og ører, for Jack slapp ham aldri når han var hjemme.

Stacey la merke til en ny bygning ved siden av kirken. I én etasje. Bygget av den samme grå steinen som de fleste bygningene her, men med en stor, moderne glassfasade. Greenbeck Village Surgery.

Så det er der jeg skal jobbe …

Selv om hun også hadde lyst til å besøke besteforeldrene, som hun ikke hadde sett på noen år, var hun klar over at de hadde kjørt i timevis, og at det hun hadde mest lyst til, var å finne noe å spise og drikke og kanskje ta en dusj, slik at hun kunne besøke dem når hun følte seg uthvilt.

Det var en parkeringsplass borte ved The Buttered Bun Café, og hun skled inn på den og trakk i håndbrekket. «Nå er vi fremme! La oss ta en rask matbit. Jeg vet ikke hvordan det er med deg, men jeg er skrubbsulten.»

Hun hjalp Jack opp fra setet og holdt ham i hånden da de gikk inn på The Buttered Bun. Over hodene deres ringte en bjelle for å annonsere at de kom inn, og da hun fikk øye på en plass ved vinduet, parkerte hun Jack der og ga ham et av fargeleggingsark og fargestifter mens hun gikk for å bestille.

Hun bestilte to innbakte pølser, en varm sjokolade, og en kanne te til seg selv, betalte og satte seg. Jack var travelt opptatt med å fargelegge en drage med lilla fargestifter. 

«Jøss, det ser fantastisk ut,» sa hun.

«Takk.»

Det var bare ett ord, men det var det meste hun hadde fått ut av ham på flere timer. Det varmet hjertet og ga henne en følelse av håp. Hun satt og betraktet ham i noen minutter og la merke til hvordan øyenbrynene var trukket sammen i konsentrasjon og at han bet seg i underleppen. Så kom servitøren, en pen, ung kvinne med nesten like rødt hår som Stacey, med bestillingen deres.

«Hei, flott drage!» sa hun.

Stacey kikket på navneskiltet hennes: Jade. Hun smilte og så gikk hun for å lage kaffe til en eldre herre som hadde kommet inn. Hvem var det? Han så kjent ut. Men det var så lenge siden sist at hun slet med å huske navn.

Pølsene var perfekte. Smørstekte, sprø bakverk med varmt, krydret kjøtt inni.

Jack spiste opp det meste av sitt og var akkurat i ferd med å helle i seg siste rest av den varme sjokoladen da det plinget over døren, og inn kom den kjekkeste mannen Stacey noensinne hadde sett.

Hun prøvde å la være å stirre, men det var vanskelig. 

Hun hadde falt for en kjekk mann før, og han hadde bare skapt problemer. Slike menn ble lagt merke til overalt. Av andre kvinner. Andre menn. De ble lagt an på. Flørtet med. Og det var ofte uimotståelig. Det hadde det i hvert fall vært for Jerry, eksmannen hennes. Det betød at Stacey hadde blitt brent av kjærligheten. Stacey ble alenemor. Og Jack var farløs. Faren hans var ikke død. Bare fraværende. Jerry hadde aldri ønsket å bære byrden av et barn.

Derfor holdt Stacey seg gjerne unna menn som vakte oppsikt uansett hvor de gikk. 

Hun la merke til at Jade hadde lyst opp da mannen kom inn. Hun smilte til ham med strålende øyne, skjøv frem brystet og blafret med øyenvippene.

«Hei. Kan jeg hjelpe deg?»

«Jeg har forhåndsbestilt seks kjeks med hvit sjokolade.»

Stacey kunne ikke unngå å legge merke til at han var en flott mann. Flat mage. Et snev av muskler under skjorteermene. Velformede lår og rumpe i skreddersydde bukser. Han så ikke ut til å være typen som fråtset i sjokoladekjeks. Han så ut som en mann som spiste avokado på ristet brød. En mann som visste nøyaktig hvor mye protein han fikk i seg hver dag. Som kunne løfte en betydelig vekt i benkpress. Og som hun utvilsomt ville se jogge rundt i landsbyen de fleste dager, varm og svett og deilig …

Han snudde seg. Kastet et blikk i hennes retning.

Hun snudde seg hurtig mot Jack og tok opp en fargestift for å hjelpe sønnen med å fullføre bildet. Stacey konsentrerte seg intenst helt til hun hørte at mannen var ferdig med handelen. 

Hun pustet ut, og Jack så opp.

«Hva er det?»

«Ingenting …»

Hun kastet et blikk på servitøren, som snurret halskjedet sitt mellom fingrene mens hun så lengselsfullt ut gjennom kafévinduet og tydelig fulgte mannen med blikket.

Stacey ristet litt på hodet og følte at hun lett kunne gi Jade noen kloke, kvinnelige råd om å passe seg for slike menn. Men hun hadde nok å gjøre, og det var på tide å gå. 

«Ferdig?» spurte hun Jack.

Han nikket.

«Bra.» Stacey samlet sammen tingene sine og takket Jade. «Kan du hjelpe meg, forresten?» la hun til. «Jeg leter etter Blacksmithʼs Cottage, Honeysuckle Lane. Kan du forklare meg veien?»

Stacey hadde antatt at det var en ny vei som var blitt bygget i løpet av de årene som var gått siden hun var her sist.

Jade så nysgjerrig på henne. «Ja visst. Du tar til høyre og går til enden av hovedgaten. Første til venstre, så andre til høyre. Det ligger i utkanten av det nye utbyggingsområdet der.»

Der den gamle smeden pleide å være, tenkte Stacey. I utkanten av landsbyen. Det ga mening med tanke på navnet på hytta. «Takk», sa hun.

«Velkommen til Greenbeck», sa Jade smilende.

«Takk», sa hun igjen.

De gikk tilbake til bilen. Det var synd at de ikke kunne bo hos besteforeldrene, men det var rett og slett ikke plass til både henne og Jack. Jack var en gutt i vekst. Besteforeldrene hadde tilbudt seg, men nei, det ville ikke vært riktig. Jack trengte sin egen plass, og det ville vært urettferdig overfor ham om de begge skulle klemme seg inn på det gamle barnerommet hennes. Besteforeldrene var også blitt eldre, og det ville vært urimelig å forvente at de skulle klare å håndtere en bråkete gutt, selv om hun visste at de ville elske å ha Jack i livet sitt.

«Kom igjen, Jack. La oss finne hjemmet vårt.»

*

Doktor Daniel Prior stod ved peishyllen og stirret på bildet av kona Penny og sønnen Mason. Det var noe han gjorde ofte. Ofte når han følte seg ensom, eller når han hadde et valg å ta. Som om det å stirre på bildet kunne fortelle ham hva han skulle gjøre.

På bildet hadde Penny og Mason nettopp sluppet lykter opp mot nattehimmelen på Hawaii. I likhet med dem hadde han stått og sett lyktene sveve oppover sammen med hundrevis av andre under lyktefestivalen, og tatt frem mobilen for å ta bilder. Det første bildet hadde vært av himmelen, opplyst av de mange lyktene, og det andre bildet – det han så på nå – var av Penny som stod bak Mason med hendene på skuldrene hans, mens de begge snudde seg for å se på ham og smilte – nei, strålte av glede.

I det øyeblikket hadde han elsket dem begge så høyt at han hadde tenkt for seg selv: «Selv om jeg aldri får en dag til, spiller det ingen rolle, for akkurat nå er det perfekt.»

«Men jeg tok feil», sa han sørgmodig til det tomme rommet. «Jeg ville gitt hva som helst for en dag til med dere to.»

Kona og sønnen smilte tilbake til ham, uvitende om at livene deres brått skulle ta slutt bare én dag senere.

Daniel gned seg over hoften. Det gjorde fortsatt vondt. Det var to år siden ulykken. Hvis han hadde overlevd, ville Mason vært seks år nå. Penny ville vært tretti. Hun hadde alltid hatt så store planer for trettiårsdagen sin …

Sukkende snudde han seg fra peishyllen og gikk ut på kjøkkenet for å hente posen med sjokoladekjeks som han hadde hentet på The Buttered Bun. Det var ikke mye. Bare en liten innflyttingsgave til den nye legen.

Da doktor Zach Fletcher fortalte Daniel at han hadde ansatt en ny medarbeider, tilbød han husly til de fant et mer permanent sted å bo. Annekset hans stod tomt, det kunne like gjerne brukes. Han visste hvor vanskelig det var å finne et sted å kjøpe i Greenbeck. 

Zach hadde fortalt ham at den nye fastlegen, Clancys barnebarn, hadde mye erfaring. Hun hadde visstnok vært med på å sette sammen en rekke støttegrupper for pasientene sine: en støttegruppe for diabetespasienter. En strikkegruppe for noen av de eldre pasientene. En gruppe der enkemenn kunne møtes og få nye venner. En støttegruppe for frivillige, og til og med en gruppe for angstpasienter, som visstnok byttet på å møtes hjemme hos hverandre. 

Det hørtes ut som om hun var en proaktiv person, og han gledet seg til å møte henne. Men selv om hun skulle bo i annekset hans, og de skulle være kolleger, håpet han at hun ville respektere hans grenser. Kollegaer, venner og naboer kunne de være, men han ville ikke ha dem innom hvert femte minutt. Nå som han hadde vent seg til det, likte Daniel å være alene. På den måten fikk han ladet batteriene.

Det ringte på døren, og han visste at det var henne. Hun var tidlig ute. Han hadde ikke rukket å legge kjeksene, og velkomsthilsenen han hadde hatt planer om å skrive, i annekset ennå. 

Han la fra seg kjeksene og gikk for å åpne ytterdøren. Så ble han et øyeblikk stående helt lamslått av synet av den unge, rødhårede kvinnen foran seg. Hun hadde hendene hvilende på skuldrene til et barn som tydeligvis var sønnen. Han var helt lik moren. Rødhåret. Fregnete.

Clancy-paret hadde hatt fotografier på peishyllen, men han hadde aldri sett grundig på dem.

«Ja?»

Han kunne ikke unngå å legge merke til de grønne øynene. De myke bølgene i det lange, røde håret. Hun var pen …

Nei. Hun er vakker.

«Jeg er doktor Stacey Emery. Og dette er sønnen min, Jack.»

Hun så usikkert på ham.

Daniel kikket på gutten, som så nysgjerrig opp på ham.

«Eh …» Hjernen strevde febrilsk med å finne på noe fornuftig og imøtekommende å si, men alt han kjente var frykt og engstelse. Var han klar for dette? En liten gutt? Et barn som kunne være på den alderen Mason ville vært nå? 

Jeg får bare holde avstand. 

«Jeg … ventet deg ikke så tidlig. Dere må være slitne. La meg finne nøklene, så skal jeg vise dere rundt.»

Han tok nøklene ned fra kroken, plukket opp kjeksposen og lukket ytterdøren bak seg. Han hadde tenkt å vise henne annekset raskt og deretter la henne være i fred. 

Det var kvinnen han hadde sett på kaféen! Det hadde bare vært et raskt blikk, men nok til at han håpet at hun ikke var personen han ventet på.

Han viste vei til annekset han hadde fått satt opp nederst i hagen. Opprinnelig det vært et fritidsprosjekt med tanke på at foreldrene skulle flytte inn der. Men moren og faren hadde begynt å trenge pleie, og de hadde nylig flyttet til en institusjon i Guildford, slik at annekset ble ledig. 

Han hadde vurdert å gjøre det om til et slags studio. Han hadde store planer om å lage videoer om hvordan det var å være fastlege … kanskje lage en podkast? Intervjue folk med interessante medisinske historier og legge dem ut på nettet? Men alt det krevde at han var ganske utadvendt, og han var ikke klar ennå.

Han låste opp døren og tok et steg tilbake slik at Doktor Emery og sønnen kunne gå inn først.

Hun smilte idet hun gikk forbi, og han kunne ikke unngå å kjenne duften av parfymen hennes. Blomsteraktig. Lett. Ikke overveldende på noen måte.

«Dette er oppholdsrommet. Kjøkkenet er der borte. Det har alt du trenger. Oppvaskmaskin, komfyr, mikrobølgeovn. Kjeks.» 

Han plasserte den brune papirposen på kjøkkenbenken. Ville ikke gi den for mye oppmerksomhet, og håpet at hun ville la det passere og bare ta imot dem som en helt vanlig innflyttingsgave. 

«Det er et separat vaskerom på baksiden. Og der borte ligger det to soverom og et bad med dusj.»

Han ville bare gi fra seg nøklene og komme seg ut, selv om det virket uhøflig. Han strevde fremdeles med å forstå at dette var barnebarnet til Clancy-paret, at hun var utrolig vakker, og at hun hadde en sønn på samme alder som Mason ville vært hvis han ikke hadde dødd …

«Du kan gjøre de endringene du vil når det gjelder møbler», sa han. «Men jeg hadde satt pris på om du kunne oppbevare alt det originale på loftet.»

«Alt ser fantastisk ut. Og det var omtenksomt av deg å ta med kjeksene. Takk skal du ha.» Hun smilte og bøyde seg ned mot sønnen. «Jack? Vil du gå og velge et soverom?»

Den lille gutten nikket og løp av gårde bortover gangen med en bamse som tydeligvis hadde sett sine bedre dager. Den måtte i vaskemaskinen, men Daniel var ikke sikker på om den ville være hel etter en vask.

Annekset hadde to dobbeltrom. Begge var like store. Han hadde innredet minimalt med tanke på foreldrene sine. Hvite vegger. Mye beiset treverk. Mye grønt. Han forestilte seg at det ville virke litt for voksent for en ung gutt. 

«Hvis han vil henge opp plakater og sånt, er det helt greit.»

«Det er fint. Jeg setter pris på at vi får bo her en stund. Forhåpentligvis blir det ikke så lenge.» Hun smilte igjen, og de grønne øynene lyste opp.

Han nikket. «Du er barnebarnet til Clancy-paret?»

Hun virket overrasket. «Ja. Kjenner du dem?»

«På en måte. «

Han klarte ikke å si noe mer. Munnen var visst ikke koblet til hjernen akkurat nå, så han strakte ut hånden for å gi henne nøklene. 

«Vær så god. Trenger du hjelp med bagasjen, eller …?»

Vær så snill å ikke trenge hjelp med bagasjen.

«Vi klarer oss. Bare et par kofferter i bilen.»

«Ja vel. Da skal jeg la deg være i fred.»

Han snudde seg, gikk ut av annekset, og pustet lettet ut da han kom ut i frisk luft.

Han hadde håpet at Emery ville holde avstand og respektere hans grenser, men nå visste han at han var nødt til holde henne på avstand. For selv om han elsket sin kone og hadde lovet seg selv å aldri se på en annen kvinne igjen, hadde han følt noe da han åpnet døren for doktor Emery.

Basert på tidligere erfaringer, så førte denne gnisten alltid til noe mer, og han var ikke klar for det.

Doktor Emery og hennes lille sønn Jack var en trussel. En fare.

Og han visste at han måtte beskytte seg selv for enhver pris.

*

Å, nei.

Det hadde vært hennes første tanke da doktor Prior åpnet døren.

Doktor Prior, mannen hun leide huset av, bodde vegg i vegg med og skulle være leietakeren til, var akkurat den samme mannen hun hadde sett på The Buttered Bun. Den flotte mannen som hun nå, på nært hold, kunne se var enda kjekkere enn hun hadde innsett på kafeen. Mørkhåret, med velstelt skjegg, sjokoladebrune øyne og en markert kjeve. Hun hadde kunnet se antydningen til en hårete og veltrent brystkasse.

Gudskjelov for Jack, som hadde stått foran henne som et menneskelig skjold og beskyttet henne.

Et kort øyeblikk håpet hun at det var en misforståelse. Han hadde i hvert fall sett forvirret ut da hun kom, som om han ikke hadde ventet henne, og hun hadde håpet at hun kanskje hadde stoppet ved feil hus, og at adressen hun egentlig skulle til, var naboens. Men nei. Hun var ikke på feil sted, og denne mannen skulle bli husverten og den nye kollegaen hennes …

Herregud, det kommer til å bli vanskelig å ikke se på ham.

Det var det som var problemet med vakre ting. Man så på dem. Beundret dem. Og beundring ble til begjær, og begjær førte til …

Det er best jeg ikke tenker på hva det fører til. Doktor Prior er forbudt område. Jeg er forbudt område.

Besteforeldrene hadde sagt at den nye utleieren var en hyggelig mann. En dyktig lege som de hadde kjent i noen år. Så hun hadde forventet en eldre mann.

Men annekset var perfekt for henne og Jack, og Jack så ut til å ville utforske det. 

Jack valgte rommet med utsikt mot hagen, mens hun tok det andre, og lot koffertene hun hadde løftet ut av bilen stå og vente på å bli åpnet ved siden av sengene deres. Siden det ikke var noe i kjøleskapet eller skapene, tenkte hun at det var på tide å besøke besteforeldrene og endelig la dem få møte Jack på ordentlig.

Kjøreturen fra Blacksmith Cottage til Blossom Lane tok knapt ti minutter, og da hun svingte inn på veien der besteforeldrene bodde, syntes hun den var mye mindre enn hun husket. Veien virket smalere, husene lå tettere, og hagene var fylt med flere blomster.

Da bestemoren åpnet, smilte Stacey til kvinnen som hadde oppdratt henne etter foreldrenes død. Genevieve Clancy hadde ikke forandret seg det minste. Ok, så hadde hun kanskje fått noen flere rynker, kanskje blitt litt fyldigere, og kanskje fått gråere hår, men kvinnen selv var like fantastisk og varm.

«Stacey! Kjære jenta mi!» Genevieve slo armene rundt henne og klemte henne hardt. Så vendte hun oppmerksomheten mot oldebarnet. «Og min kjære Jack! Som du har vokst.» Hun bøyde seg ned, og Jack gikk inn i omfavnelsen hennes for å få en klem. «William? Will! De er her!»

Stacey så opp og fikk øye på bestefaren som var på vei nedover gangen. Han brukte stokk nå, men det var det eneste som viste at de nå var godt oppe i åttiårene. 

«Du ser blek ut, Stacey. Har du spist noe?» spurte han.

«Du vet hvordan det er … Det har vært en lang kjøretur. Og stresset med å flytte. Det er ikke noe mer enn det.»

«Er du sikker?»

«Helt sikker.»

Hun gikk bort til ham og ga ham en klem mens hun pustet inn duften av ham. Det var som å komme hjem. Så velkjent.

«La oss få dere inn, så lager jeg litt te. Jack, jeg har bakt en kirsebærpai, hvis du vil ha et stykke.»

Jack nikket.

«Han må spise litt middag først, bestemor.»

«Å, ja … La meg se … Jeg har litt Shepherdʼs pie i kjøleskapet. Skal jeg varme det til dere begge?»

«Det hadde vært flott, takk.»

Bestemoren strålte. Hun hadde alltid likt å gi folk mat. Ta seg av dem.

Bestefaren førte dem inn i stuen, og det var som å reise tilbake i tid. Der stod den gamle tredelte salongen. Skapene var fremdeles fylt med nipsgjenstander. Det runde teppet lå foran gasspeisen.

Og på alle tenkelige flater hadde familiebildene en fremtredende plass. Stacey. Jack. Foreldrene hennes. Bestemoren og bestefaren på bryllupsdagen deres, der de holdt hverandre i hendene og så hverandre inn i øynene med så mye kjærlighet at man nesten fikk lyst til å gråte. 

Bestemorens strikkepose lå ved siden av sofaen. Bestefarens avisbunke. En bok om andre verdenskrig med lesebrillene hans på toppen. 

Stacey hadde kanskje reist bort og forandret livet sitt, men her i Gable Cottage virket det som om tiden hadde stått stille.

«Hei, Jack. Vi har noen ting du kan leke med, så du ikke skal kjede deg.»

Bestefaren fant frem en eske og skjøv den mot sønnen hennes. Den var fylt med bøker, leker, biler og puslespill, og Jack kastet seg gledesstrålende over den.

Stacey smilte av gleden hans. Den hadde hun savnet. 

Hun satte seg i en av sofaene. «Kan jeg hjelpe deg med noe, bestemor?»

«Å nei, kjære deg! Sett deg ned og hvil deg. Jeg har alt under kontroll.» Bestemoren kom ut fra kjøkkenet, tørket hendene på det blomstrete forkleet og strålte mot Jack, som lekte på gulvet. «Vi plukket med oss litt fra de lokale veldedighetsbutikkene. Det er ikke mye, men vi ville ikke at han skulle kjede seg.»

«Det er helt supert.»

«Ikke noe problem i det hele tatt! Det er det man gjør for familien. Har du flyttet inn ennå? Har du sett deg rundt i annekset? Hva synes du?»

«Å, det er veldig moderne. Veldig fint.»

«Daniel har jobbet veldig hardt med det.»

«Daniel?»

«Doktor Prior. Husverten din.»

«Å, ja visst.» Stacey kikket på Jack, som hadde tømt et puslespill på gulvet. Bildet han prøvde å lage, var av en hel masse tegneseriefigurer. «Du nevnte aldri at han var på min alder. Eller at han var så kjekk», formante hun vennlig.

Bestemoren så uskyldig på henne. «Gjorde jeg ikke det? Jeg må ha glemt det. Vil du ha litt te, Stacey? Kaffe?»

«Det hadde vært fint med te, takk. Vi har ikke hatt tid til å handle mat.»

«Å, vi har massevis i skapet! Du må ta med deg noe hjem til du kommer deg i butikken.»

«Det er helt i orden. Jeg vil nødig ta maten fra dere.»

«Det er ikke noe problem. Jeg skal pakke en liten pose med en gang», sa bestemoren og skyndte seg ut på kjøkkenet igjen.

Stacey kikket på bestefaren. «Ingenting har forandret seg.»

Han smilte. «Nei, bestemoren din liker å forsikre seg om at folk har det bra.»

«Hun har alltid vært sånn.»

«Som den legen din. Hun …»

I det øyeblikket kom bestemoren inn igjen, og bestefaren sluttet å snakke mens Genevieve satte seg ned på gulvet for å hjelpe barnebarnet med puslespillet.

Stacey lurte på hva bestefaren hadde ment. Den legen din, mente han doktor Prior? Adonis fra Greenbeck? Hvordan hadde bestemoren hjulpet ham? Og hvorfor? Han virket som en mann som var sterk nok til å ta vare på seg selv. Han hadde også virket litt reservert og ikke som typen til å ta imot hjelp. Særlig ikke fra en eldre dame. 

Jeg må ha misforstått hva han mente.

«Å, dette har jeg savnet! Å ha en liten en i huset», sa bestemor.

«Venn deg til det, han kommer til å være her mye!»

«Når begynner han på skolen? Mandag?»

Stacey nikket, plutselig full av bekymring. «Ja. Akkurat som meg, jeg har første dag på mandag jeg også.»

«Det kommer til å gå bra med ham. Har du forklart alt for dem? Vet de hva som skjedde der han gikk sist?»

Minnene fra den tiden fylte henne med frykten hun hadde begynt å hate. «Det vet de.»

Bestemoren klappet henne på kneet. «Han kommer til å klare seg fint på Greenbeck Juniors. De er flinke der. Hyggelige unger. Små klasser. Han kommer til å passe godt inn … bare vent og se. De kommer til å holde et øye med ham.»

«Det håper jeg.» 

Mobbingen Jack hadde blitt utsatt for på den forrige skolen, hadde sendt sønnen hennes ut i en dyp depresjon. Hans annerledeshet, et stort, knallrødt fødselsmerke som dekket mesteparten av magen, hadde gjort ham til et mål for mobberne, og Jack hadde begynt å unngå skolen. Han hadde begynt å klage over sykdom og ble mer og mer stille for hver dag som gikk. Den dagen han hadde sagt han skulle ønske han var død, hadde stukket som en kniv i hjertet.

«Det har aldri vært noe problem på den skolen. Han kommer til å trives der. Ikke sant?» spurte bestemoren oldebarnet.

Jack så bare usikkert på henne og trakk på skuldrene.

«Det er greit å være nervøs den første dagen. Det er jeg sikker på at moren din også er.»

«De første dagene er de vanskeligste», er Stacey enig. «Men når de først er unnagjort, går de andre dagene mye lettere.»

Jack så ikke sikker ut, og hun kunne ikke klandre ham. Han trodde nok at de nye elevene han møtte, ville være greie helt til de så ham skifte til gymtimen, og da ville mobbingen begynne. I så fall ante hun ikke hva hun skulle gjøre. Gi ham hjemmeskole? Hvordan skulle hun klare det? Hun måtte jobbe.

«Har du hørt noe fra …?» Bestefaren nikket mot Jack, og hun skjønte at han spurte om Jacks far, Jerry.

«Nei. Jeg trodde han kanskje ville ta kontakt da jeg sa at vi skulle flytte, men jeg har ikke hørt noe.»

Bestefaren ristet på hodet, fullstendig opprørt over Jerrys oppførsel. «Sjokkerende.»

Bestemoren og bestefaren hadde aldri vært særlig begeistret for Jerry, men de hadde holdt tvilen for seg selv da hun hadde annonsert at de skulle gifte seg. De hadde støttet henne og trodd på hennes egen evne til å ta de rette valgene. Og da alt raste sammen noen måneder senere, etter at Stacey ble gravid, hadde de vært der for å støtte henne. De hadde til og med tatt toget til Edinburgh for å bo hos henne i en uke eller to. De hadde aldri klandret henne. Det var alltid Jerry.

«Men det er noe som hører fortiden til nå. Dette er vår nye start, og det kommer til å gå bra!» sa hun og prøvde å overbevise seg selv like mye som dem.

«Selvsagt, vennen min», sa bestefaren. «Det kommer til å gå bra.»

Hun smilte til dem begge, overveldet av kjærligheten hun følte for dem, og ønsket at alle drømmene hennes for hennes og Jacks fremtid skulle gå i oppfyllelse.

Grip dagen!

